Galak-galak rusuah nyo tu kini.Tamanuang surang mamikiekan baa caro malapehkan kaumnyo dari kamiskinan. Indak jaleh dari ma ka dimulai.
Kok dijua sawah jo ladang, sudah tu pitihnyo dibagi-bagikan ka dunsanak sadonyo, ka bara banalah tahannyo pitih tu.
Paliang-paliang dalam duo tahun alah abih. Sasudah duo tahun manga lai? Mati kalaparan? Kok kadibuek sawah jo ladang, bagotong royong basamo-samo jo saluaruah anggota kaumnyo tu, bedo pulo.
Kok dapek pulo beko bibit palasu, pupuak palasu, tantu samakin karam iduik kaumnyo.
Timbua pangananyo nan lain, kok digadaikan sajo sawah ladang tu ka bank baa? Tapi, baru se tasabuik nak manggadai, saluruah anggota kaumnyo pasti lansuang mintak bagian surang-surang.
Baa caronyo lai ko. Batambah hari, batambah banyak nan jadi miskin.
"Ilang aka den baa caro malapehan kaum den dari kamiskinan. Bansaik sadonyo. Pendidikan randah, karajo maleh. Cito-cito mereka sadonyo nak jadi bos, nak jadi komandan, nak jadi kapalo daerah, nak jadi urang bapangkek tinggi," kato si Atang ka si Jila.
"Samakin-miskin urang, samakin tinggi angan-angan. Urang bansaik mati dek angan-angan," jawek si Jila.
"Kini masalahnyo bukan angan-angan, tapi kenyataan nan ado. Limo urang kamanakan padusi den alun juo dapek laki lai. Uang japutannyo tinggi bana. Kamanakan laki-laki den sabaleh urang lah pai ka Batam, antah apo nan dapek kadikarajoannyo di sinan," kato si Atang parau.
"Kini baitulah kawan. Bao sadonyo barundiang. Jaan cuma waang sajo nan mamikiekan mereka tu. Duduak surang basampik-sampik, duduak basamo balapang-lapang. Baitu papatah Minang awak ko," kato si Jila mulai bakatubah.
"Duduak barapak basamo-samo tu lai katuju diden. Tapi satiok diadokan acara bakumpua, pitih den juo nan tandeh. Waden musti mambali iko itunyo, manyadiokan ini itunyo. Sadonyo dari saku den. Samakin acok duduak basamo-samo samakin banyak pitih den abih," jawek si Atang manyasali diri.
"Pitih ka pitih se buah kecek waang kini mah kawan," kato si Jila.
"Waang kecek an sadonyo bisa salasai dek pitih?" hariak si Jila.
"Hanyo tigo macam urang Minang ko nan dianggap sebagai urang. Partamo urang baharato, kaduo urang babangso, katigo urang bakuaso. Kalau indak baharato atau indak babangso, apo lai indak pulo bakuaso awak ko dikecekan urang, mantimun bungkuak. Masuak karanjang lai, dietoang indak. Waden ingin kaum den tu dietong urang sebagai urang Minang," kato si Atang.
"Ha? Hebat waang kini mah. Daulu kecek waang, awak ko indak paralu baminang-minang. Awak harus manjadi urang nasional. Kok tibo-tibo lah barubah se pangana waang? Ado nan alah tajadi?" tanyo si Jila.
"Antahlah Jila," kaluah si Atang.
"Tibo-tibo se timbua kasadaran waden bahaso waden ko iyo sabana urang Minang. Bialah bansaik bana kaum den, nan kami ko tatap manjadi urang Minang," sambuang si Atang.
"Urang Minang ko pantang bana dek inyo mangaku bansaik, Tang. Lah jaleh waang bansaik, tapi baa mangko indak malu waang mangaku sabagai urang Minang? Nak mampamalu urang Minang ko kasadonyo?" timpalak si Jila.
"Waden musti bataruih tarang. Lah lamo bana waden basandiwara. Lah jaleh awak bansaik bakecek an juo ninik muyang awak kayo, datuak-datuak awak rajo. Padohal sadonyonyo cuma curito ulek. Antah iyo antah indak. Kini, bialah kayo bialah bansaik, nan waden harus mangakui bahaso waden iyo urang Minang" jawek si Atang mantap.
"Mangaku-ngaku waang kini jadi urang Minang, tahu waden aka wang tumah," kato si Jila.
"Apo aka den?"
"Waang lah taragak pulo nak jadi datuak, kan? Alah Tang. Indak paralu waang jadi datuak doh. Bisa se waang mengentaskan kemiskinan kaum waang tu, lah labiah daripado karajo datuak tumah," jawek si Jila.
"Tapi, mengentaskan kemiskinan kaum indak ado dalam daftar tugas seorang pangulu doh kawan," baleh si Atang.
"Jadi tugas pangulu manga? Malagak-lagak ka ilie ka mudiak jo mamakai baju, karih, jo tungkek pangulu. Bapatatah-patitih? Manjadi pengurus organisasi datuak-datuak? Itu bukan karajo pangulu doh kawan. Itu karajo anak randai tumah," kato si Jila serius.
Dikarang oleh : Wisran Hadi
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn als_Latn min_Latn min_Latn min_Latn min_Latn twi_Latn min_Latn min_Latn min_Latn min_Latn